“พลังงาน” เผย น้ำมันรอบ 8 เดือนปี 64 หดตัว 4.4% ปริมาณใช้น้ำมันอากาศยานลดลง
กรมธุรกิจพลังงาน เผยยอดใช้น้ำมันรอบ 8 เดือนปี 64 หดลง 4.4% ตามการใช้น้ำมันอากาศยานเชิงพาณิชย์ลดลง เนื่องจากสถานการณ์การแพร่ระบาดโควิด-19 อย่างไรก็ตามคาดว่าหลังคลายล็อกดาวน์ ทิศทางการใช้น้ำมันเชิงพาณิชย์มีแนวโน้มเพิ่มขึ้น
5 ต.ค. 2564

นางสาวนันธิกา ทังสุพานิช อธิบดีกรมธุรกิจพลังงาน กล่าวว่า ภาพรวมการใช้น้ำมันเชื้อเพลิงเฉลี่ยต่อวันรอบ 8 เดือนแรกของปี 2564 (ม.ค. – ส.ค.) ลดลง เมื่อเทียบกับช่วงเดียวกันของปีก่อน 4.40% โดยสาเหตุสำคัญมาจากการใช้น้ำมันอากาศยานเชิงพาณิชย์ (Jet A1) ที่ลดลง 48.10% และการใช้กลุ่มเบนซินที่ลดลง 7.30% สำหรับการใช้กลุ่มดีเซลลดลง 4.90% น้ำมันเตาเพิ่มขึ้น 15.3% น้ำมันก๊าดเพิ่มขึ้น 5.10% LPG เพิ่มขึ้น 9.80% และ NGV ลดลง 18.20%
ทั้งนี้เนื่องจากการใช้น้ำมันกลุ่มเบนซิน เฉลี่ยอยู่ที่ 28.53 ล้านลิตร/วัน ลดลง 7.30% จากช่วงเดียวกันของปีก่อน เมื่อพิจารณาปริมาณการใช้กลุ่มแก๊สโซฮอล์ พบว่า ลดลงมาอยู่ที่ 27.86 ล้านลิตร/วัน ลดลง 7% อย่างไรก็ตามการใช้แก๊สโซฮอล์ 95 เพิ่มขึ้นเล็กน้อยมาอยู่ที่ 14.61 ล้านลิตร/วัน เพิ่มขึ้น 0.30% ในขณะที่การใช้แก๊สโซฮอล์ 91 แก๊สโซฮอล์ อี20 แก๊สโซฮอล์ อี85 ลดลงมาอยู่ที่ 6.86 ล้านลิตร/วัน 5.66 ล้านลิตร/วัน และ 0.72 ล้านลิตร/วัน ตามลำดับ สำหรับการใช้น้ำมันเบนซินลดลงมาอยู่ที่ 0.67 ล้านลิตร/วัน
อย่างไรก็ตามเมื่อพิจารณาการใช้กลุ่มเบนซินเฉพาะเดือน ส.ค.2564 พบว่าการใช้ลดลงมาอยู่ที่ 24.52 ล้านลิตร/วัน เมื่อเทียบกับเดือนก่อนหน้าที่อยู่ในระดับ 25.55 ล้านลิตร/วัน หรือลดลง 4.10% โดยเป็นการลดลงของทุกชนิดน้ำมัน เนื่องจากการแพร่ระบาดของโควิด-19 ที่มีความรุนแรง โดยจำนวนผู้ติดเชื้อรายใหม่ในช่วงต้นเดือนอยู่ที่ 19,000 – 23,000 ราย/วัน และจำนวนผู้เสียชีวิตอยู่ที่ 180 – 240 ราย/วัน ส่งผลให้ภาครัฐต้องยกระดับมาตรการควบคุม โดยกำหนดพื้นที่ควบคุมสูงสุดและเข้มงวดเพิ่มจาก 13 จังหวัด เป็น 29 จังหวัด (มีผล 3 ส.ค.2564)
โดยภาพรวมสามารถสรุปได้ว่า การใช้น้ำมันกลุ่มดีเซลเดือน ม.ค. – ส.ค.2564 เฉลี่ยอยู่ที่ 61.95 ล้านลิตร/วัน ลดลง 4.9% จากช่วงเดียวกันของปีก่อน สำหรับน้ำมันดีเซลหมุนเร็ว บี7 การใช้ลดลงมาอยู่ที่ 35.92 ล้านลิตร/วัน ลดลง 20.80% น้ำมันดีเซลหมุนเร็วธรรมดา ซึ่งเริ่มจำหน่ายตั้งแต่ปลายเดือน พ.ค.2562 มีปริมาณการใช้เพิ่มขึ้นมาอยู่ที่ 22.87 ล้านลิตร/วัน และน้ำมันดีเซลหมุนเร็ว บี20 มีปริมาณการใช้ 1.06 ล้านลิตร/วัน ส่วนการใช้น้ำมันกลุ่มดีเซลเฉพาะเดือน ส.ค.2564 อยู่ที่ 53.27 ล้านลิตร/วัน ลดลงเมื่อเทียบกับเดือน ส.ค.2563 ลดลง 15.60% เนื่องจากสภาพเศรษฐกิจที่ชะลอตัว ประกอบกับกรมการขนส่งทางบกยังคงมาตรการจำกัดการให้บริการรถโดยสารสาธารณะและการขนส่งสินค้า โดยงดให้บริการเดินรถโดยสารประจำทางเข้า – ออก พื้นที่ควบคุมสูงสุดและเข้มงวด (มีผล 3 – 31 ส.ค.2564)
ส่วนการใช้น้ำมันอากาศยานเชิงพาณิชย์ (Jet A1) เฉลี่ยอยู่ที่ 4.35 ล้านลิตร/วัน ลดลง 48.10% จากช่วงเดียวกันของปีก่อน เนื่องจากสถานการณ์ COVID-19 จึงมีการประกาศห้ามสายการบินรับ – ส่ง ผู้โดยสารในพื้นที่ควบคุมสูงสุดและเข้มงวด ยกเว้นคาร์โก้เที่ยวบินกึ่งพาณิชย์ระหว่างประเทศและเที่ยวบินนำร่องเปิดประเทศหรือแซนด์บอกซ์ ถึง 31 ส.ค.2564 อย่างไรก็ตามการประกาศคลาย Lockdown ตั้งแต่ 1 กันยายน 2564 จะส่งผลให้การใช้น้ำมัน Jet A1 มีทิศทางเพิ่มขึ้น
ขณะที่การใช้ LPG เฉลี่ยอยู่ที่ 16.51 ล้านกก./วัน เพิ่มขึ้น 9.80% จากช่วงเดียวกันของปีก่อน เนื่องจากการใช้ในภาคอุตสาหกรรมปิโตรเคมีที่สูงขึ้นมาอยู่ที่ 7.42 ล้านกก./วัน เพิ่มขึ้น 25% และการใช้ในภาคอุตสาหกรรมที่เพิ่มขึ้นมาอยู่ที่ 1.82 ล้านกก./วัน เพิ่มขึ้น 12.80% สำหรับภาคครัวเรือนมีการใช้อยู่ที่ 5.58 ล้านกก./วัน เพิ่มขึ้น 2.50% อย่างไรก็ตามการใช้ในภาคขนส่งลดลงมาอยู่ที่ 1.69 ล้านกก./วัน ลดลง 17.30% การใช้ NGV เฉลี่ยอยู่ที่ 3.14 ล้านกก./วัน ลดลง 18.20% จากช่วงเดียวกันของปีก่อน โดยเป็นผลจากการแพร่ระบาดของ COVID-19 ประกอบกับจำนวนสถานีบริการและรถ NGV ที่ลดลง
ทั้งนี้กล่าวโดยสรุป การนำเข้าน้ำมันเชื้อเพลิงเดือน ม.ค. – ส.ค.2564 เฉลี่ยอยู่ที่ 904,830 บาร์เรล/วัน ลดลง 0.10% เล็กน้อยเมื่อเทียบกับช่วงเดียวกันของปีก่อน  โดยการนำเข้าน้ำมันดิบอยู่ในระดับใกล้เคียงกับปีก่อนที่ 868,161 บาร์เรล/วัน ลดลง 0.10% อย่างไรก็ตาม มูลค่าการนำเข้าเพิ่มขึ้นมาอยู่ที่ 55,483 ล้านบาท/เดือน เพิ่มขึ้น 42.20% ส่วนการนำเข้าน้ำมันสำเร็จรูป (น้ำมันเบนซินพื้นฐาน น้ำมันดีเซลพื้นฐาน น้ำมันเตา น้ำมันอากาศยาน และ LPG) เพิ่มขึ้นเล็กน้อยมาอยู่ที่ 36,669 บาร์เรล/วัน เพิ่มขึ้น 0.10% คิดเป็นมูลค่าการนำเข้า 2,284 ล้านบาท/เดือน เพิ่มขึ้น 40.50% มูลค่าการนำเข้าที่เพิ่มขึ้นนี้เป็นผลจากราคาน้ำมันในตลาดโลกที่สูงขึ้นเมื่อเทียบกับปีก่อน
อีกทั้งการส่งออกน้ำมันสำเร็จรูป เป็นการส่งออกน้ำมันเบนซิน น้ำมันดีเซล ไบโอดีเซล น้ำมันเตา น้ำมันอากาศยาน น้ำมันก๊าด และ LPG โดยปริมาณส่งออกลดลงมาอยู่ที่ 193,849 บาร์เรล/วัน ลดลง 1.90% คิดเป็นมูลค่าส่งออกรวม 13,093 ล้านบาท/เดือน เพิ่มขึ้น 49.30%
 
 